Det er blevet mere og mere populært at leje sommerhus i Danmark uden for de tradtionelle sommermåneder. I et sommerhus i Sæby fejrer en sjællandsk familie af fire generationer jul, fordi det ældste medlem af familien bor i byen. - Vi er kommet til Nordjylland i mange år, og nu kan familien samles i et sommerhus. Det er jo herligt, siger Tommy Danielsen, der til dagligt bor på Møn. Tommy Danielsen og familien er langt fra den eneste familie, der bruger juletiden i et sommerhus. De nordjyske ferieboliger er nemlig mere attraktive end nogensinde før - også i de kolde perioder. Udlejningsfirmaet Sol & Strand regner i 2017 med at slå alle rekorder for sommerhusudlejninger i Nordjylland. - Folk har fundet ud af, at det er rigtigt hyggeligt at bo i et dansk sommerhus, som også er indrettet til at bo i uden for sæsonen, siger Kaj Frederiksen, direktør i Sol & Strand. Hos et andet firma, Campaya.dk, oplever man også den stigende interesse for nordjyske sommerhuse mellem jul og nytår. I Jammerbugt Kommune har Campaya.dk i alt 1024 sommerhuse, og blot 12 procent af disse er ledige mellem jul og nytår. Hos Tommy Danielsen og resten af familien i sommerhuset i Sæby håber de, at jul i et sommerhus bliver en tradition. - Sæby og sommerhus er en rigtig god kombination. Det er det altså. Det er den almindelige danske råhygge, der er i højsædet, siger Tommy Danielsen.

Opsummering:
Den stigende tendens med at bo i et sommerhus, selvom vejret ikke umiddelbart er til det, mærker de nordjyske sommerhusudlejere også mellem jul og nytår.